Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 170/06/5511	Žilina, 16.1.2013
EEČ : 2-43-18-2013

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov a iné trestné činy

Rozhodol: 	prokurátor Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko:  XXXXX
            dňa 11.2.2006 v čase okolo 19.30 hodiny prišiel v Žiline na ulici Pri Celulózke číslo 28 na ubytovňu, kde bol ubytovaný a tu verbálne napadol recepčnú ubytovne XXXXX, ktorá mu nechcela dovoliť, aby si vzal na izbu návštevu a pri tom rozbil sklenenú výplň na dverách vedúcich na recepciu,
	dňa 12.2.2006 v čase okolo 18.00 hodiny opätovne prišiel v Žiline na ulici Pri Celulózke číslo 28 na ubytovňu, kde bol ubytovaný, kde pod zámienkou, že si ide zobrať svoje veci, ho recepčná pustila na izbu, tu však zotrval a nakoľko sa správal hlučne, bol viackrát upozornený recepčnou XXXXX, ktorej zakaždým vulgárne nadával a v dobe od 19.00 hodiny do polnoci v presne nezistenú hodinu, na druhom poschod,í na chodbe kopal do stien, robil topánkami šmuhy na podlahe a písal po stenách ohorkom cigarety,
	čím majiteľovi ubytovne XXXXX spôsobil svojím konaním škodu rozbitím sklenenej výplne a poškodením stien vo výške  12.177,-- Slovenských korún,
dňa 13.2.2006 v čase od 14.00 hodiny do 16.00 hodiny v Žiline na ulici Obchodnej číslo 3 v miestnosti pre umiestnenie predvedených, zadržaných a zatknutých osôb, ktorá sa nachádza na Obvodnom oddelení Policajného zboru Žilina - východ, popísal steny miestnosti nápismi  v modrej farby v poľskom jazyku, čím svojím konaním spôsobil poškodenému: XXXXX škodu vo výške 235,-- Slovenských korún.
lebo je trestné stíhanie neprípustné podľa § 9 odsek 1 písmeno g
Odôvodnenie:
            Dňa 24.04. 2012 dozorový prokurátor uznesením zapokračoval v trestnom stíhaní podľa § 228 ods. 5 Tr. por., nakoľko už pominuli dôvody prerušenia trestného stíhania. 

	Dňa 23.03.2012  bolo tunajšej prokuratúre zaslané právoplatné rozhodnutie súdu vo Varšave, Poľská republika, z ktorého vyplýva, že  XXXXX XXXXX bol odsúdený za uvedené trestné činy k podmienečnému trestu odňatia slobody. Rozsudok nadobudol právoplatnosť dňa 25.01.2012.

	Podľa § 215 ods. 1 písm. d) Tr. por.: Prokurátor zastaví trestné stíhanie ak je neprípustné podľa § 9 Tr. por.

	Podľa § 9 ods. 1 písm. g) Tr. poriadku  trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

 	V Zbierke zákonov Slovenskej republiky pod č. 42/1989 Zb. je  uverejnená VYHLÁŠKA ministra zahraničných vecí z 3. apríla 1989 o Zmluve medzi Československou socialistickou republikou a Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach.

	V ktorej sa uvádza, že dňa 21. decembra 1987 bola vo Varšave podpísaná Zmluva medzi Československou socialistickou republikou a Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach.

	V zmysle  Čl.62 vyššie citovanej zmluvy dožiadaná zmluvná strana upovedomí dožadujúcu zmluvnú stranu o konečnom rozhodnutí vo veci. Na žiadosť dožadujúcej zmluvnej strany sa doručí aj odpis tohto rozhodnutia.

 	V zmysle  Čl.63 citovanej zmluvy po prevzatí trestného stíhania justičné orgány dožadujúcej zmluvnej strany nemôžu pokračovať v trestnom konaní proti tej istej osobe pre ten istý skutok.

	Z uvedeného teda vyplýva, že právoplatné rozhodnutie príslušného súdu vo Varšave,  Poľská republika, teda dožiadaného štátu v prevzatom trestnom  stíhaní, tvorí prekážku ďalšieho stíhania. Orgány činné v trestnom konaní v Slovenskej republike preto vo veci ďalej nie sú oprávnené konať. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor